钦定古今图书集成/明伦汇编/官常典/第094卷 > 宋桓肃王宗望
## 钦定古今图书集成/明伦汇编/官常典/第094卷 > 宋桓肃王宗望

按《金史》本传：宗望本名斡鲁补，又作斡离不，太祖第
二子也。每从太祖征伐，常在左右都统。杲已克中都，
宗翰在北安州，获辽护卫习泥烈，知辽主在鸳鸯泺，
宗翰请袭之。杲出青岭，辽兵三百馀掠降人家赀，宗
望曰：“若生致此辈，可审得辽主所在虚实。”遂与宗弼
率百骑进。骑多罢乏，独与马和尚逐越卢孛古、野里
斯等留一骑趣后军，即驰击败之，生擒五人，因审辽
主尚在鸳鸯泺，未去无疑也。于是进兵。宗翰倍道兼
行，追辽主于五院司不及。娄室等追之，至白水泺，辽
主走阴山。辽秦晋国王捏里自立于燕京，新降州部
人心不固。杲因是使宗望请太祖临军。宗望至京师，
百官入贺。上曰：“宗望与十馀骑经涉，兵寇数千里，可
嘉也。”上宴群臣欢甚。宗望奏曰：“今云中新定诸路辽
兵尚数万，辽主尚在阴山、天德之间，而捏里自立于
燕京新降之民，其心未固，是以诸将望陛下幸军中
也。”上曰：“悬军远伐，授以成算，岂能尽合机事。朕以六
月朔启行”，既次大泺，西南杲使希尹奏请徙西南招
讨司诸郡于内地。上顾谓群臣曰：“徙诸部人当出何
路？”宗望对曰：“中京残敝，刍粮不给，由上京为宜。然新
降之人遽尔骚动，未降者必皆疑惧，劳师害人，所失
多矣。”上京，谓临潢府也。上迺下其议，命军帅度宜行
之。上闻辽主在大鱼泺，自将精兵万人袭之。蒲家奴、
宗望率兵四千为前锋，昼夜兼行，马多乏泥。及辽主
于石辇驿，军士至者才千人，辽军馀二万五千。方治
营垒，蒲家奴与诸将议，余睹曰：“我军未集，人马疲剧，
未可战。”宗望曰：“今追及辽主而不亟战，日入而遁，则
无及。”遂战，短兵接，辽兵围之数重，士皆殊死战。辽主
谓宗望兵少必败，遂与嫔御皆自高阜下平地观战。
余睹示诸将曰：“此辽主麾盖也，若萃而薄之，可以得
志。”骑兵驰赴之，辽主望见大惊，即遁去，辽兵遂溃。宗
望等还，上曰：“辽主去不远，亟追之。”宗望以骑兵千馀
追之，蒲家奴为后继。太祖已定燕京，斡鲁为都统，宗
望副之，袭辽主于阴山、青冢之间。宗望、娄室、银术可
以三千军分路袭之。将至青冢，遇泥泞，众不能进。宗
望与当海四骑，以绳系辽都统林牙大石，使为乡导，
直至辽主营。时辽主往应州，其嫔御诸女见敌兵奄
至，惊骇欲奔，命骑下执之。有顷，后军至。辽太叔胡卢
瓦妃国王捏里，次妃辽汉夫人，并其子秦王、许王女骨欲、馀里衍、斡里衍、大奥野、次奥野、赵王妃斡里衍、
招讨迪六、详稳六斤、节度使孛迭赤狗儿皆降，得车
万馀乘，惟宁王雅里及其长女乘军乱亡去，娄室银
术可获其左右舆帐，进至扫里门，为书以招辽主。辽
主自金城来，知其族属皆见俘，率兵五千馀决战。宗
望以千兵击败之。辽主相去百步，遁去，获其子赵王
习泥烈及传国玺，追二十馀里，尽得其从马，而照里
特末胡巴鲁背答别获牧马万四千匹，车八千乘。及
献《传国玺》于行在，太祖曰：“此群臣之功也。”遂寘玺于
怀中，东面恭谢天地，乃大录诸帅功加赏焉。辽主乃
使谋卢瓦持兔钮金印请降。宗望受之，视其文，乃元
帅燕国王之印也。宗望复以书招之，谕以石晋北迁
事，遂使使谕夏国，示以和好，所以沮疑其救辽之心
也。宗望趋天德，辽耶律慎思降。及候人吴十回，皆言
夏国迎护辽主渡大河矣。宗望乃传檄夏国曰：“果欲
附我，当如前谕，执送辽主。若犹疑贰，恐有后悔。”及辽
秦王等以俘见太祖，太祖嘉宗望功，以辽蜀国公主
馀里衍赐之。阇母与张觉战，大败于兔耳山。上使宗
望问状，就以阇母军讨张觉，降濒海郡县，遂与觉战
于南京城东，觉败，宵遁奔宋，语在《觉传》。城中人执觉
父及其二子来献，宗望杀之，使以诏书宣谕城中张
敦固等出降。使使与敦固俱入城，收兵仗。城中人杀
使者，立敦固为都统，劫府库，括居民，乘城拒守。太宗
赏破张觉功，及有功将士各有差。初，张觉奔宋，入于
燕京，宗望责宋人纳叛人，且征军粮，久不闻问。宗望
欲移书督之，请空名宣头千道，增信牌，安抚新降之
民。诏以新附长吏职员仍旧。已命诸路转输军粮勿
督于宋，给银牌十、空名宣头五十道。及迁、润、来、隰四
州人徙于沈州者，俟毕农各复其业。乃诏咸州输粟。
宗望军张敦固以兵八千分四队出战，大败。宗望再
三开谕敦固等曰：“屡尝拒战，不敢遽”降。宗望许其望
阙遥拜，敦固，乃开其一门。宗望使阇母奏其事，乃下
诏赦南京官民，大小罪皆释之，官职如旧。别敕有司
轻徭赋、劝稼穑，疆埸之事，一决于宗望。又曰：“议索张
觉及逋亡户口于宋，闻比岁不登，若如旧征敛，恐民
匮乏，度其粮数赋之。射粮军愿为民者，使复田里。小
大之事，关白军帅，无得专达朝廷。”诏宗望曰：“选勋贤
及有民望者为南京留守，及诸阙员，仍具姓名官阶
以闻。”是时，迁、润、来、隰四州之民保山砦者甚众，宗望
乞选良吏招抚，上从之。上召宗望赴阙，而阇母克南
京兵，执伪都统张敦固，杀之。南京平，赴京师。于是宗
翰请无割山西地与宋，斡鲁亦言之。阇母论奏宋渝
盟有验，不可不备。及宗望还军，上曰：“征岁币于宋，以
银二十万两、绢三十万匹分赐尔军及六部、东京诸
军。”宗望至军，宋兵三千自海道来，破九寨，杀马城县
戍将节度使度卢斡，取其银牌兵仗及马而去。宗望
索户口，宋人弗遣，且闻童贯、郭药师治军燕山。宗望
奏请伐宋，曰：“苟不先之，恐为后患。”宗翰亦以为言，故
伐宋之策，宗望实启之。宗望为南京路都统，阇母副
之，自燕山路伐宋。宗望奏曰：“阇母于臣为叔父，请以
阇母为都统，臣监战事。”上从之，以宗望监阇母、刘彦
宗两军战事。宗望至三河，破郭药师兵四万五千于
白河。蒲苋败宋兵三千于古北口，郭药师降，遂取燕
山府，尽收其军实，马万匹、甲胄五万，兵七万，州县悉
平。宋中山戍将王彦、刘璧率兵二千来降。蒲察绳果
以三百骑遇中山三万人于厄隘之地，力战，死之。术
烈速、活里改军继至，杀二万馀人。宗望破宋真定兵
五千人，遂克信德府，次邯郸。宋李邺请修旧好，宗望
留军中不遣。自郭药师降，益知宋之虚实，宗望请以
为燕京留守。及董才降，益知宋之地里，宗望请任以
军事，太宗俱赐姓完颜氏，皆给以金牌。四年正月己
巳，诸军渡河，取滑州。使吴孝民入汴，以诏书问纳平
州张觉事，令执送童贯、谭稹、詹度，以黄河为界，纳质
奉贡。癸酉，诸军围汴，宋少帝请为伯侄国，效质纳地，
增岁币，请和。遂割太原、中山、河间三镇，书用伯侄礼，
以康王构太宰张邦昌为质。沈晦以誓书、三镇地图
至军中，岁币割地，一依定约，语在《宋事》中。二月丁酉
朔，与宋平，退军孟阳。是夜，姚平仲兵四十万来袭，候
骑觉之，分遣诸将迎击，大破平仲军，复进攻汴城，问
举兵之状。少帝大恐，使宇文虚中来辨曰：“初不知其
事，且将加罪其人。”宗望辍弗攻，改肃王枢为质，康王
构遣归。师还，河北两镇不下，遂分兵讨之。宗望罢常
胜军，给还燕人田业，命将士分屯安肃、雄、霸、广信之
境。宗望还山西。未几，为右副元帅，有功将士迁赏有
差。顷之，宋少帝以书诱余睹、萧仲恭献其书，诏复伐
宋。八月，宗望会诸将发自保州，耶律铎破敌兵三万
于雄州，杀万馀人。那野败宋军七千于中山，高六、董
才破宋兵三千于广信。“宋种师闵军四万人驻井陉，
宗望大破之，遂取天威军”东还，遂克真定，杀知府李
邈，得户三万，降五县，遂自真定趋汴。十一月戊辰，宗
望至河上，降魏县。诸军渡河，留诸将分出大名之境降临河县。至大名县、德清军、开德府，皆克之。阿里刮
以骑兵三千先趋汴，破宋军六千于路，取胙城，抵汴
城下，覆宋兵千人，擒数将。宗望至汴，分遣诸将遏宋
援兵奔。时那野、赛剌台实连破宋援兵。闰月壬辰朔，
宋兵一万出自汴城来战，宗望选劲勇五千，使当海
忽鲁雏鹘失击败之。癸巳，宗翰自太原会军于汴。丙
辰，克汴州。辛酉，宋少帝诣军前。十二月，癸亥，宋帝奉
表降，上使勗就军中劳赐，宗翰、宗望使皆执其手以
劳之。四月，以宋二主及其宗族四百七十馀人及珪
璋、宝印、衮冕、车辂、祭器、大乐、灵台图书，与大军北还。
宗望乃分诸将镇守河北，董才降广信军及旁近县
镇。宗望乃西上凉陉，诏宗望曰：“自河之北，今既分画，
重念其民见城邑有被残者，遂阻命坚守，其申谕招
辑安全之。傥坚执不移，自当致讨。若诸军敢利于俘
掠，辄肆毁荡者，当底于罚。”是月，宗望薨。天会十三年，
封魏王。皇统三年，进许国王，又徙封晋国王。天德二
年，赠太师，加辽燕国王，配享太宗庙廷。正隆二年，例
降封。大定三年，改封宋王，谥桓肃。子《齐京文》。初，辽帝
之奔阴山也，辽节度使和尚与林牙马哥男慎思俱
被擒，都统杲使阿邻护送得里底和尚、雅里斯等入
京师。得里底道亡，太祖诛阿邻。和尚弟道温为兴中
尹。太祖使谩都本以兵千人与和尚往招之，和尚欲
亡去，不克。至兴中城下，以矢系书射城中，教道温毋
降。事泄，谩都本责之曰：“汝何反复如此？”对曰：“以忠报
国，何及覆之有？虽死不恨。”乃杀之。既而宗望军遇辽
都统孛迭等，道温在其中，相与隔水而语。宗望承制
招之，孛迭唯诺无降意。宗望谓道温曰：“汝兄和尚，因
战而获，未尝加罪，后以叛诛，能无痛悼！”道温曰：“吾兄
辱于见获，荣于死国。”宗望顾马和尚曰：“能为我取此
乎？”对曰：“能。”遂以所部渡水，“击败其众，直趋《道。温》射中
其肩，获而杀之。”